יומן מסע (אלבום)

"**יומן מסע**" הוא אלבום האולפן השמיני של הזמר-יוצר הישראלי אביב גפן והשישי של להקת התעויוט.

האלבום יצא בספטמבר 2000 והוא כולל את הלהיטים "עורי עור" ו"יומן מסע", בדואט עם אריק איינשטיין. באלבום מארח גפן גם את הזמר שלום חנוך בשיר "חצר המלך". במהדורה מאוחרת של האלבום צורף השיר "גשם כבד עומד ליפול", גרסת כיסוי לשירו של בוב דילן, "A Hard Rain's a-Gonna Fall" מ-1962. השיר תורגם על ידי יהונתן גפן שאף משתתף בו.

## סגנון ומסרים
באלבום בא לידי ביטוי קו מאופק יותר של גפן, לעומת הצווחות והדיסטורשן שהיו נהוגים באלבומיו הקודמים. ניתן להבחין באלבום בחיבתו של גפן לבלדות רכות בשיר "מגיע לך יותר", שבו בולטת נגינת הפסנתר. עם זאת, נושאים בהם עסק גפן בעבר, כצבא, אבדון ומוות, שבים גם באלבום זה. באופן כללי, יש באלבום עידון מוזיקלי, כאשר הרגש לא מתבטא בצווחות אלא במילים ובמנגינה.

מרבית השירים באלבום בעלי מבניות טקסטואלית ואורך ממוצע (כשלוש עד ארבע דקות), אך ישנם יוצאים מן הכלל: "הכל נרשם" הוא שיר קצר בן פחות משתי דקות המכיל רעיונות מכמה וכמה שירים באלבום. ניתן לראות בשיר, שבמפתיע זכה לקליפ, חלק מן השיר "יומן מסע". בנוסף, בשיר "צלקות" מופר עיקרון המבניות כאשר הבית השני אורכו כחצי מאורך הבית הראשון.

אמצעי שגפן ממעט להשתמש בו מופיע באלבום - הקלטות ממקורות חיצוניים: בשיר "מטוסים", בפתיחה ואל תוך הבית הראשון, נשמעת קריאה במערכת כריזה בנמל תעופה.

הגיטרות, התופים והקלידים באלבום בעלי צליל רך יחסית לגפן. ב"צלקות", התופים מנגנים מקצב מהיר יותר מהאחרים באלבום. ב"הסתכלו לשמיים" ישנם קטעי גיטרה בעלי צליל מעט יותר רועש מבשאר השירים בדיסק. פרט לאלו, לא ניתן להבחין מחריגות מיוחדות.

## הצלחת האלבום
האלבום יצא לחנויות בתחילת ספטמבר 2000 והגיע למעמד אלבום זהב (20,000 עותקים) פחות מחודש מיום צאתו, ובהמשך הגיע למעמד אלבום פלטינה (40,000 עותקים).

הסינגלים אשר ליוו את יציאת האלבום היו: "עורי עור", "יומן מסע" (דואט עם אריק איינשטיין), "צלקות", "אקדחים שלופים" ו"גשם כבד עומד ליפול", מתוך המהדורה המורחבת של האלבום שיצאה לאור שנה מאוחר יותר. בשלב מאוחר יותר יצא הסינגל "תמונה לשעת ערביים", שלא זכה להשמעות רבות. לשיר "עורי עור" הופק קליפ שהורכב מקטעי וידאו אשר תואמים את תוכן השיר. אמן הקומיקס ניר מטרסו יצר קליפ מונפש לשיר "צלקות" (שנכלל מאוחר יותר במארז המשולש של אלבום ההופעה "Live").

בשנת 2023, יצא לאור האלבום לראשונה בפורמט תקליט, בצירוף רצועת הבונוס "גשם כבד עומד ליפול".

## רשימת רצועות
כל השירים נכתבו והולחנו על ידי אביב גפן, למעט היכן שצוין אחרת.

## משתתפים

* אביב גפן - זמרה, גיטרה (2, 4, 6-8, 10), קלידים (2, 4, 5, 7-11), מלוטרון (3, 4), אורגן האמונד (3, 11), קולות רקע (3, 6, 8, 10), לופר (4), פסנתר (9-11), גיטרה בס (10, 11), תופים (11), ווקודר (11), עיבוד, תזמור

### התעויוט

* עודד שחר - תופים (1-8, 10), גונג (3), פעמון רוח (3), קולות רקע (6),
* שלומי צדקי - גיטרה בס (1-8), קולות רקע (6, 7),
* הראל בן עמי - גיטרה (1-8), קולות רקע (6), גיטרת סלייד (7),
* דניאל סלומון - פסנתר (1-3, 5), קולות רקע (1-7), קלידים (2-8), פנדר רודס (4, 7), תזמור
* שלומי קינן - קלידים (1, 6-8), אורגן האמונד (2), קולות רקע (6, 7), תכנות

### משתתפים נוספים

* תזמורת ההזיות - כלי מיתר (1, 3, 5, 7, 9, 10)
* שלום חנוך - זמרה (3),
* לואי להב - קולות רקע (6), הפקה
* גיורא קנת - גיטרה (8),
* אריק איינשטיין - זמרה (10)
* חיים קריו - גיטרה (10),
* משה לוי - אורגן האמונד (11), תזמור
* אודי הרפז - ניצוח (1, 3, 5, 7, 9, 10)

## קישורים חיצוניים

קטגוריה:אלבומי אביב גפן
קטגוריה:אלבומים בעברית
קטגוריה:אלבומי פלטינה בישראל
קטגוריה:אלבומי חברת הליקון
קטגוריה:אלבומים שהופקו על ידי לואי להב